Diari Oficial de la Generalitat Valenciana


Sumari del DOGV 6532, del 31-05-2011 (2011/6087)

ORDE 19/2011, de 20 de maig, de la Conselleria de Justícia i Administracions Públiques, per la qual es regulen i convoquen ajudes per a l'adquisició d'equipaments i tecnologia de la informació i la comunicació, específics per a l'accés a la Societat de la Informació de Persones Físiques amb Discapacitat (ACCESTIC).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6532

Data del DOGV
:   31-05-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/6087


Data del document
:   20-05-2011

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * ajuda pública

ORDE 19/2011, de 20 de maig, de la Conselleria de Justícia i Administracions Públiques, per la qual es regulen i convoquen ajudes per a l'adquisició d'equipaments i tecnologia de la informació i la comunicació, específics per a l'accés a la Societat de la Informació de Persones Físiques amb Discapacitat (ACCESTIC). [2011/6087]
En el marc estatutari, l'article 19 de l'Estatut d'Autonomia de la Comunitat Valenciana atribueix a la Generalitat, en l'àmbit de les seues competències, l'impuls d'un model de desenrotllament equitatiu, territorialment equilibrat i sostenible, basat, entre altres fonaments, en la plena integració en la Societat de la Informació, reconeixent, alhora, el dret d'accés dels valencians i les valencianes a les noves tecnologies i que la Generalitat desenrotlle polítiques actives que impulsen la formació, les infraestructures i la seua utilització.
En concret, i de forma especial, l'article 67, de la Llei 11/2003, de 10 d'abril, de la Generalitat Valenciana, sobre l'Estatut de les Persones amb Discapacitat, estableix que l'administració de la Generalitat fomentarà l'accés de les persones amb discapacitat a les noves tecnologies i a la Societat de la Informació; mandat imperatiu que ha d'entendre's i ser desenrotllat en el context que crea la dita Llei sobre accessibilitat en els sistemes de comunicació sensorial i ajudes tècniques destinades amb aquesta finalitat. Tot això amb base en el principi general previst en l'article 4 -el principi d'igualtat d'oportunitats- mitjançant el qual es garantirà l'accés de les persones amb discapacitat als béns i recursos generals de la societat, si hi cal, a través de recursos complementaris i, en tot cas, eliminant tota forma de discriminació i limitació que siga aliena a la condició pròpia de les dites persones.
Així mateix, la promulgació de la Llei 51/2003, de 2 de desembre, d'Igualtat d'Oportunitats, no Discriminació i Accessibilitat Universal de les Persones amb Discapacitat; de la Llei 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència, i, especialment, l'aprovació del Reial Decret 1494/2007, de 12 de novembre, pel qual s'aprova el Reglament sobre les condicions per a l'accés de les persones amb discapacitat a les tecnologies, productes i serveis relacionats amb la Societat de la Informació i mitjans de comunicació, han suposat un pas més, igualment transcendental, cap a l'objectiu de garantir i fer efectiu el dret a la igualtat d'oportunitats de les persones amb discapacitat, d'acord amb els articles 9.2, 10, 14 i 49 de la Constitució.
Finalment, l'aplicació de les tecnologies de la Informació i la Comunicació, per tal d'eliminar les barreres que entrebanquen l'accés de les persones amb algun tipus de discapacitat a la Societat de la Informació i del Coneixement -amb l'objectiu d'acció, consistent en la concessió d'ajudes a/i per a les persones amb discapacitat, per a adquisició d'equipaments o programes orientats als diversos col·lectius de persones amb necessitats especials, per a facilitar el seu accés als sistemes d'informació-, constitueix l'eix d'actuació sobre el qual es pretén continuar incidint a través de la present orde.
Amb aquestes mesures s'afavoreix l'accessibilitat (entesa com la possibilitat de tindre accés a un recurs); alhora que es possibilita, a les persones amb problemes de mobilitat o sense, o de percepció sensorial, que comprenguen un espai, s'integren en ell i comuniquen els seus continguts.
Per tot això, la Conselleria de Justícia i Administracions Públiques convoca aquestes ajudes, encaminades a possibilitar l'adquisició d'equipaments i tecnologia adequats, per tal de facilitar la integració social de les persones amb discapacitat.
Així, doncs, en virtut de tot allò que s'ha exposat; d'acord amb el que estableix la Llei 38/2003, de 17 de novembre, General de Subvencions, i fent ús de les facultats que m'atorga l'article 28 de la Llei 5/1983, de 30 de desembre, del Consell, i a proposta de la Direcció General de Modernització,
ORDENE
Article 1. Objecte
Es convoquen ajudes econòmiques per a l'adquisició d'equipaments i tecnologia innovadora adequats, per tal de facilitar l'accés a la Societat de la Informació de les persones amb algun tipus de discapacitat; a fi d'aconseguir la seua integració social, evitant la seua exclusió digital i millorant, amb això, la seua qualitat de vida.
Article 2. Característiques, modalitat, procediment de concessió i tipologia de les ajudes
1. Les persones a les quals es dirigeixen les ajudes, regulades i convocades a través de la present disposició, no hauran d'exercir activitats econòmiques en les quals oferisquen béns o serveis al mercat; per la qual cosa no hi ha cap possibilitat de falsejament de la competència. En conseqüència, de conformitat amb el que estableix el Decret 147/2007, de 7 de setembre, del Consell, atés que no reuneixen els requisits fixats en l'article 107, del Tractat de Funcionament de la Unió Europea, les referides ajudes no precisen de la seua notificació o comunicació a la Comissió Europea.
2. Les ajudes que es convoquen mitjançant la present Orde tenen la modalitat de subvenció, i podran sol·licitar-se per a l'adquisició dels equipaments i tecnologia específics, dirigits a la integració social de les persones amb discapacitat en l'exercici 2011.
3. El procediment de concessió serà el de concurrència competitiva.
4. Les subvencions, regulades a través d'aquesta orde, s'inclouen dins de la tipologia d'Intervenció per a la Inserció Social, i persegueix els fins següents:
a) Reforç del desenrotllament i de l'autonomia personal
b) Integració social amb l'entorn
c) Integració laboral
Article 3. Classe de projectes i actuacions finançats
Els projectes i actuacions, objecte de les ajudes, se subsumiran en els següents tipus (en orde d'importància):
a) Equipament per a accedir a les telecomunicacions.
b) Equipament per a facilitar l'accés a l'ordinador o a Internet.
c) Equipament per a facilitar la comunicació augmentativa o alternativa.
d) Equipament per a facilitar el control de l'entorn.
Article 4. Àmbit subjectiu
Les ajudes, regulades en la present orde, es dirigeixen, exclusivament, a persones físiques amb discapacitat.
Les ajudes es destinaran a l'atenció de les persones físiques amb deficiències de caràcter motor, sensorial o psiquicointel·lectual, amb l'objecte de facilitar el seu accés a la Societat de la Informació mitjançant la seua introducció en l'ús de les noves tecnologies, com a mitjà idoni per a aconseguir la seua inclusió social.
Article 5. Import de les ajudes
1. L'import global màxim, destinat a aquesta Convocatòria, és de 160.671,45 euros, dels quals 128.537,16 euros proven del finançament europeu corresponent al FEDER «Una manera de fer Europa» (mainstream) i la resta, 32.134,29 euros, prové de la Generalitat.
2. Les ajudes econòmiques regulades en aquesta Convocatòria es concediran a càrrec dels pressupostos de la Generalitat per a l'exercici 2011, aplicació econòmica 89.98.39.116.50.0, línia de subvenció T7081000, denominació «Accessibilitat a la Societat de la Informació-persones físiques».
3. La quantia màxima a adjudicar per cada sol·licitud no podrà ser, en cap cas, superior a l'import de la o les factures presentades.
4. Cada persona física sol·licitant no podrà resultar adjudicatària per un import superior a la quantia de 2.500 euros.
Article 6. Exclusions i denegacions
1. Queden expressament exclosos d'aquestes ajudes els conceptes següents, que figuren relacionats, a títol enunciatiu, en l'annex 5:
a) Les obres de reforma de l'edifici o habitatge, que es requerisquen per a la instal·lació o adaptació de l'equipament objecte d'aquesta subvenció.
b) Els equipaments tecnològics convencionals (ordinadors, programari estàndard, mobiliari, etc.) que no incorporen cap adaptació per a les persones amb discapacitat.
c) L'adquisició d'equipaments, realitzada amb data anterior a l'1 de gener de 2011.
2. Podrà ser motiu de denegació de l'ajuda sol·licitada, que la persona física sol·licitant haguera incorregut en qualsevol de les circumstàncies o incompliments indicats en els articles 13 de la Llei 38/2003, de 17 de novembre, General de Subvencions, i 47.9, del Text Refós de la Llei d'Hisenda Pública, respecte de les ajudes concedides en exercicis anteriors; resolució ferma, dictada, prèvia tramitació del corresponent procediment, en què s'haja donat audiència a la persona interessada, i no hagueren transcorregut més de cinc anys des de la seua fermesa.
Article 7. Requisits
Les persones sol·licitants de les ajudes hauran de reunir, al final del termini de presentació d'instàncies, els requisits següents:
a) Reconeixement de la condició legal de minusvalidesa, amb un grau igual o superior al 33%.
b) Existència de deficiències de caràcter motor, sensorial o psiquicointel·lectual en la persona sol·licitant, que impedisquen o entrebanquen el seu accés a la Societat de la Informació, a l'eliminació o mitigació de les quals haurà de dirigir-se específicament la sol·licitud. En conseqüència, s'exclouran aquelles sol·licituds que suposen millores en la llar o edifici, que no es troben vinculades als impediments físics, sensorials o psiquicointel·lectuals assenyalats.
c) Idoneïtat d'allò que s'ha sol·licitat per a cobrir la necessitat que planteja la persona potencialment beneficiària.
d) Veïnat en qualsevol municipi de la Comunitat Valenciana.
Article 8. Sol·licituds
1. Cada persona física interessada presentarà una única sol·licitud, acompanyada de tantes fitxes com a productes o elements precise, amb un màxim de 3 per persona sol·licitant; que s'ompliran d'acord amb els models que figuren en els annexos 1. i 1.1. Els citats annexos es trobaran disponibles, per al seu ompliment, en la pàgina web de la Generalitat: , sense perjudici d'altres vies informatives (com ara el telèfon d'informació administrativa 012).
2. La fitxa, o fitxes, que s'adjuntaran a cada sol·licitud, hauran de respondre a una unitat lògica, havent de satisfer per si mateixes una necessitat concreta.
3. Cada fitxa serà objecte d'una valoració independent, sense perjudici que l'administració es reserve la potestat d'unificar o disgregar aquestes en funció del seu grau d'autonomia funcional.
Article 9. Lloc de presentació de sol·licituds
1. Les sol·licituds de subvenció, juntament amb la documentació requerida, hauran de presentar-se, preferentment, en els registres que tot seguit es relacionen:
a) Registre General de la Conselleria de Justícia i Administracions Públiques (carrer Sant Calze núm. 2; CP: 46291, València).
b) Registre de la Direcció Territorial de Justícia i Administracions Públiques - Alacant (Rambla Méndez Núñez, 41 - Torre de la Generalitat; CP: 03718, Alacant).
c) Registre de la Direcció Territorial de Justícia i Administracions Públiques - Castelló (carrer Major, 76 - Casa dels Caragols; CP: 12119, Castelló de la Plana).
2. La preferència prevista en l'apartat anterior no obsta el que disposa l'article 38.4, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la virtut del qual les sol·licituds, escrits i comunicacions, que els ciutadans i ciutadanes dirigisquen als òrgans de les administracions públiques, podran presentar-se als registres següents:
a) Als registres de qualsevol òrgan administratiu, que pertanga a l'administració general de l'Estat, a la de qualsevol administració de les comunitats autònomes, o a la d'alguna de les entitats que integren l'administració local si, en aquest últim cas, s'haguera subscrit l'oportú Conveni.
b) A les oficines de Correus, en la forma que reglamentàriament s'establisca.
c) A les representacions diplomàtiques o oficines consulars d'Espanya a l'estranger.
d) En qualsevol altre que establisquen les disposicions vigents.
3. Així mateix, la documentació referenciada en l'apartat anterior podrà presentar-se en qualsevol de les oficines PROP, que figuren enumerades en l'annex III.
Article 10. Termini de presentació de sol·licituds
El termini de presentació de sol·licituds serà de 20 dies hàbils, comptadors, per al seu còmput, des de l'endemà de la publicació d'aquesta orde en el DOCV.
Article 11. Documentació
1. Sol·licitud subscrita per la persona interessada o per qui legalment la represente, degudament omplida, segons el model oficial que figura en l'annex 1
2. Les fitxes descriptives dels productes o elements que es desitgen sol·licitar, conforme a l'annex 1.1, juntament amb dos pressupostos detallats, subministrats per dues empreses distintes -concretant-se clarament en els mateixos l'import total, incloent-hi els tributs corresponents- i un informe explicatiu de les limitacions que es persegueix combatre amb aquests. Cada una de les fitxes presentades haurà de numerar-se i fer-se correspondre el cost del producte en ella descrit amb el pressupost de menor quantia.
3. Fitxa de manteniment de tercers, d'acord amb el formulari que figura en l'annex 2, degudament firmada, que servirà per a acreditar la titularitat del compte bancari, a través del qual la persona beneficiària desitge percebre la subvenció.
4. Documentació específica que hauran d'aportar les persones físiques sol·licitants:
a) Còpia acarada del títol o document, en virtut del qual s'exercisca la representació legal de la persona sol·licitant (llibre de família, resolució judicial, document públic notarial, certificat registral o document equivalent).
b) Còpia acarada del certificat de minusvalidesa, en què conste el diagnòstic i el grau de la mateixa.
5. En el cas que la sol·licitud presentada no reunisca els requisits establits en la present Orde, l'administració requerirà la persona interessada perquè procedisca a la seua esmena en el termini improrrogable de 10 dies naturals, indicant-li que, de no fer-ho, la seua sol·licitud es tindrà per desistida, prèvia resolució a aquest efecte, d'acord amb els articles 23 de la Llei 38/2003, de 17 de novembre, General de Subvencions, i 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 12. Instrucció
1. Rebudes les sol·licituds, la Direcció General de Modernització les valorarà, i podent realitzar d'ofici totes les actuacions que considere necessàries per a la determinació, el coneixement i la comprovació de les dades, en virtut dels quals s'ha de pronunciar la resolució.
2. En qualsevol fase de la tramitació de l'expedient, a la vista de la documentació que es troba en poder del mateix i de les obligacions que s'adquireixen per la concessió de l'ajuda, es podran demanar informes dels organismes i de les entitats que es crega oportú i efectuar les comprovacions adients sobre l'exactitud de tot això.
3. Els tràmits que hagen de ser omplits per les persones interessades, en el curs del procediment, així com les seues relacions amb a l'administració, se substanciaran d'acord amb el que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 13. Valoració
1. Per a la valoració i concessió de les ajudes, previstes en la present orde, la Direcció General de Modernització s'atendrà als criteris de valoració i adjudicació de subvencions especificats en l'article 14, a la planificació i racionalització dels recursos, així com a les limitacions pressupostàries.
2. A fi d'avaluar cada sol·licitud, es crearà una Comissió de Valoració integrada pels membres següents:
- President: el director general de Modernització.
- 4 vocals:
· El cap d'Àrea de Telecomunicacions i Societat de la Informació.
· El cap d'Àrea de Desenrotllament i Coordinació de Tecnologies de la Informació.
· La cap de servei de Coordinació i Tècniques de Gestió.
· Un tècnic assessor, en matèria de telecomunicacions de la Direcció General.
- Un secretari o secretària triat d'entre els vocals.
3. La Comissió Avaluadora adaptarà el seu funcionament al que estableix la convocatòria i, de manera subsidiària, a les regles contingudes en el capítol II del títol II, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 14. Criteris de valoració i d'adjudicació de les subvencions
1. Els criteris generals que, d'acord amb allò que s'ha exposat en l'annex 4, es prendran en consideració per a l'avaluació de les fitxes són:
a) Adequació al tipus de producte.
b) Adequació del producte sol·licitat a les característiques de l'usuari.
c) Adequació del producte sol·licitat a la necessitat de l'usuari.
d) Disponibilitat d'alternatives vàlides al producte sol·licitat.
e) Caràcter tecnològic del producte sol·licitat.
Així mateix, s'entendrà com criteri general de valoració la justificació de la necessitat d'ajuda tècnica, en el sentit que no haja de ser dispensada per l'empleador, el sistema sanitari o l'educatiu, i s'atorgarà prioritat a aquelles que calguen per a la vida diària o el treball. A més, es valorarà que el producte sol·licitat no dispose d'alternatives o que aquestes resulten de difícil disponibilitat.
2. La puntuació que corresponga, a cada fitxa adjunta a la sol·licitud, s'obtindrà a partir de la suma dels punts que s'hagen assignat per aplicació dels criteris establits en l'apartat precedent d'aquest article. La ponderació dels dits criteris s'establirà d'acord amb el barem que consta com a annex 4.
3. Les fitxes presentades s'ordenaran en funció de la puntuació obtinguda de major a menor; i correspondrà a la fitxa millor valorada una ajuda igual a la sol·licitada, amb el límit de l'import que preveu l'article 5 d'aquesta orde. De la mateixa manera descrita, s'assignarà el sobrant que, si fa al cas, quedara disponible per a la segona fitxa i, de la mateixa manera es procedirà successivament segons l'orde establit.
Article 15. Resolució
1. Les sol·licituds d'ajudes, objecte d'aquesta convocatòria, les resoldrà la consellera de Justícia i Administracions Públiques en el termini de tres mesos, comptadors des de la data d'entrada de les mateixes en l'òrgan competent per a la seua tramitació.
2. Transcorregut el termini màxim, sense haver-se publicat resolució expressa, haurà d'entendre's desestimada la sol·licitud formulada, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
3. L'import de les subvencions concedides no podrà -aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals- superar el cost dels equipaments que ha d'adquirir la persona física beneficiària.
4. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
5. Així mateix, la concessió d'una subvenció, a l'empara d'aquesta orde, no comportarà cap obligació per a aquesta Conselleria de convocar subvencions en exercicis posteriors.
6. La resolució d'adjudicació de les presents ajudes es publicarà en el Diari Oficial de la Comunitat Valenciana, acte que, d'acord amb el que preveu els articles 58, 59 i 60 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, produirà els efectes de notificació a les persones interessades.
Article 16. Recursos
1. Les resolucions que es dicten, en virtut de la present Convocatòria, esgoten la via administrativa i contra elles podrà interposar-se recurs potestatiu de reposició en el termini d'un mes, comptador des de l'endemà de la seua notificació.
2. Davant de la desestimació de la sol·licitud, per silenci administratiu, podrà interposar-se, enfront de l'acte presumpte, idèntic recurs a l'esmentat en l'apartat anterior, en el termini de tres mesos, comptadors des de l'endemà d'aquell en què haguera finalitzat el termini per a dictar i notificar la resolució expressa, que s'indica en article 15 de la present orde.
3. Tot això sense perjuí que, en ambdós supòsits, la persona interessada puga interposar, directament, recurs contenciós administratiu en la forma, termini i condicions fixades en l'article 46 de la Llei 29/1998, de 13 de juliol, reguladora de la Jurisdicció o qualsevol altre recurs que estime procedent.
Article 17. Sistema i forma de pagament de les subvencions
1. L'obligació de pagament es contraurà contra presentació de factures reglamentàries, segons la normativa vigent (Reial Decret 1496/2003, de 28 de novembre, per la qual s'aprova el reglament que regula les obligacions de facturació i es modifica el reglament de l'Impost sobre el Valor Afegit, BOE núm. 286, 29.11.2003).
2. El pagament de l'ajuda concedida es farà efectiu mitjançant transferència, després de la presentació, per part de la persona beneficiària d'aquesta, de la documentació a què es refereix l'article 19 de la present orde.
Article 18. Obligacions de les persones físiques beneficiàries
1. Les persones beneficiàries estaran subjectes a les obligacions generals derivades de la normativa vigent, sobre ajudes o subvencions públiques i, en particular, a aquelles que fa referència l'article 14, de la Llei 38/2003, de 17 de novembre, General de Subvencions.
2. En concret, totes les persones físiques beneficiàries d'aquestes ajudes queden obligades a:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
b) Acreditar, davant de la Conselleria de Justícia i Administracions Públiques, el compliment dels requisits i condicions, així com la realització de l'activitat i el compliment de la finalitat que determinen la concessió o gaudi de la subvenció.
c) Sotmetre's a les actuacions de comprovació, a efectuar per la Direcció General de Modernització, així com a qualssevol altres de control financer, que puga realitzar la Intervenció de la Generalitat, aportant quanta informació els siga requerida en l'exercici de les actuacions anteriors.
d) Comunicar a la Direcció General de Modernització l'obtenció d'altres subvencions, ajudes, ingressos o recursos, l'objecte dels quals siga un finançament idèntic al d'aquesta subvenció. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
e) Les obligacions establides amb caràcter general en l'article 31.4, de la Llei 38/2003, de 17 de novembre, General de Subvencions.
f) Justificar la realització de l'adquisició dels equipaments o elements subvencionats en el termini comprés entre la data en què es publique l'adjudicació de les ajudes i la data límit de justificació prevista en aquesta.
3. Les persones físiques, beneficiàries de la subvenció, estan exemptes de l'obligació d'acreditar el fet de trobar-se al corrent de les obligacions tributàries i front de la Seguretat Social. La dita exempció es fonamenta en el que disposa l'apartat segon in fine de la Resolució de la Secretaria General del Ministeri d'Economia i Hisenda, de 28 d'abril de 1986, per raó de la seua naturalesa, de conformitat amb el que estableix l'apartat 7 de l'article 3, de l'Orde de 30 de maig de 1996, de la Conselleria d'Economia i Hisenda, sobre la forma d'acreditar pels beneficiaris de subvencions l'exigència prevista en l'article 47.7, del Text Refós de la Llei d'Hisenda Pública de la Generalitat Valenciana.
Article 19. Sistema de justificació de les subvencions
La justificació total presentada per la persona adjudicatària haurà de ser, com a mínim, igual a la despesa total estimada de l'equipament objecte de la subvenció, i no podran ser compensades entre si les quantitats subvencionades per diferents conceptes.
En totes les activitats i resultats, objecte d'aquesta orde, serà obligatori incloure i citar la Conselleria de Justícia i Administracions Públiques de la Generalitat, així com també s'haurà de publicitar el finançament de la Comissió Europea a través del FEDER.
Com a referència per al compliment de les obligacions d'informació i comunicació indicades, es podrà acudir al Manual de Comunicació dels Programes Operatius de la Comunitat Valenciana FEDER i FSE 2007-2013, que pot ser consultat en la direcció:
.
Finalment, també es podrà recórrer al Manual d'Identitat Visual Corporativa de la Generalitat, disponible enj .
Article 20. Documentació justificativa a presentar per la persona beneficiària
Les persones físiques beneficiàries presentaran les factures reglamentàries juntament amb les còpies de les mateixes. Dites còpies seran acarades al Registre d'Entrada en què es presente l'escrit sol·licitant el pagament, tot i que després es tornarà la factura original a la persona beneficiària.
Article 21. Termini de presentació de la justificació de les subvencions
1. El termini de màxim de presentació de la justificació finalitzarà en la data que s'indique en la resolució d'adjudicació.
2. Excepcionalment, la Direcció General de Modernització podrà admetre que la documentació acreditativa de la correcta realització de l'activitat subvencionada, es presente fora del termini establit en la present convocatòria, sempre que el retard obeïsca a causes degudament justificades en l'expedient i no imputables a les persones físiques beneficiàries de la subvenció.
Article 22. Desistiment sense efecte, minoració i reintegrament
1. Es podrà dictar una resolució de desistiment sense efecte o minoració i, en tot cas, reintegrament de les quantitats percebudes, amb la corresponent exigència dels interessos de demora des del moment del pagament de la subvenció, en els supòsits de l'article 47.9 del Decret Legislatiu, de 26 de juny de 1991, del Consell de la Generalitat Valenciana, pel que s'aprova el text refós de la Llei d'Hisenda Pública de la Generalitat Valenciana.
2. La resolució de desistiment sense efecte, a través de la qual es declare la pèrdua del dret a la subvenció concedida, es dictarà previ requeriment d'esmena a la persona adjudicatària, pel termini improrrogable de 15 dies hàbils.
3. El procediment s'iniciarà d'ofici, com a conseqüència de la iniciativa pròpia de l'òrgan competent o en virtut d'una orde superior, de la petició raonada d'altres òrgans que tinguen atribuïdes o no -facultats d'inspecció en la matèria- o de la formulació d'una denúncia.
4. En la tramitació del procediment es garantirà, en tot cas, el dret de les persones interessades a l'audiència.
5. El termini màxim per a resoldre serà de tres mesos, comptadors des del moment que siga incoat l'expedient de desistiment sense efectes o de minoració.
6. Les quantitats que es reintegren tindran la consideració d'ingrés de dret públic, als efectes del procediment aplicable per a la cobrança.
Article 24. Reintegrament de quantitats percebudes
1. Procedirà el reintegrament de les quantitats percebudes i l'exigència del corresponent interés de demora des del moment del pagament de l'ajuda -d'acord amb el que estableix l'article 37 de la Llei 38/2003, de 17 de novembre, General de Subvencions-, en els següents supòsits d'incompliment de les condicions imposades, amb motiu de la concessió de la subvenció:
a) Obtenció de la subvenció falsejant les condicions requerides per a això o ocultant aquelles que ho hagueren impedit.
b) Incompliment total o parcial de l'objectiu, de l'activitat, del projecte o la no adopció del comportament que fonamenta la concessió de la subvenció.
c) Incompliment de l'obligació de justificació o justificació insuficient.
d) Incompliment de l'obligació d'adoptar les mesures de difusió contingudes en l'article 18.3.g), de la present orde.
e) Incompliment de les obligacions imposades per l'administració a les persones beneficiàries, així com dels compromisos per aquestes adquirits, amb motiu de la concessió de la subvenció, sempre que afecten o es referisquen al mode en què s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció.
f) L'adopció, en virtut de la que estableixen els articles 97 a 89, del Tractat de la Unió Europea, d'una decisió, de la qual es derive una necessitat reintegrament.
2. En el cas que el compliment de la persona beneficiària s'aproxime de manera significatiu al compliment total i s'acredite per aquesta una actuació inequívocament tendent a la satisfacció dels seus compromisos, la quantitat a reintegrar vindrà determinada segons el principi de proporcionalitat, d'acord amb l'exigència continguda en el paràgraf n), de l'apartat 3, de l'article 17 de Llei 38/2003, de 17 de novembre, General de Subvencions.
3. Igualment, en el supòsit de concurrència de subvencions o un altre tipus d'ingrés, quan l'ajuda principal siga de la Generalitat procedirà el reintegrament de l'excés obtingut sobre el cost de l'activitat desenrotllada.
DISPOSICIONS ADDICIONALS
Primera
Els aspectes regulats en la present orde s'aplicaran sense perjudici del conjunt de normes que regulen l'administració de la Generalitat, especialment en matèria pressupostària.
Segona
De conformitat amb el que estableix la Llei Orgànica 15/1999, de 13 de desembre, de Protecció de Dades de Caràcter Personal, les dades personals de les persones sol·licitants, arreplegades en el transcurs del present procediment de concurrència competitiva, seran incloses en un fitxer automatitzat, titularitat de la Direcció General de Modernització, amb domicili al carrer Colon, 66, CP. 46180 València (Espanya), la finalitat del qual serà resoldre la concessió de les ajudes dirigides a facilitar l'accés a la Societat de la Informació de les Persones amb Discapacitat.
DISPOSICIONS FINALS
Primera
S'autoritza al director general de Modernització a dictar les instruccions i adoptar les mesures que considere adients per al desplegament i aplicació del que disposa la present orde.
Segona
La present orde entrarà en vigor l'endemà de la seua publicació en el Diari Oficial de la Comunitat Valenciana.
Tercera
Contra les bases de la present convocatòria es podrà interposar, potestativament, recurs de reposició davant del mateix òrgan que les ha dictat, en el termini d'un mes, comptador des de l'endemà de la seua publicació; o bé, directament, recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua publicació, de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjudici de la possibilitat d'interposar qualsevol altre que s'estime adient.
València, 20 de maig de 2011
La consellera de Justícia i Administracions Públiques,
PAULA SÁNCHEZ DE LEÓN GUARDIOLA